钦定古今图书集成/理学汇编/文学典/第093卷 > 谢应芳
## 钦定古今图书集成/理学汇编/文学典/第093卷 > 谢应芳

按《列朝诗集》，“应芳字子兰，武进人。耿介尚节义，作为
文章，咸有根柢。元末徙居吴之葑门，避兵吴淞江上。
所至人称其德，延致恐后，筑室松江之旁。年逾八十，
归隐横山，自号龟巢老人，故以名其集。”范阳卢熊曰：
“闽人张志道评先生之诗，雅正纯洁，可与傅与砺相
伯仲，识者以为名言。子兰著《辨惑编》四卷，亦昌黎原”
道之类。丙戌五月，余于南城中见其槁本，涂乙宛然，
次日复简视之，不可复得矣，为之怃然，附记于此。
按《武进县志》：应芳字子兰，幼潜心宋儒之学。元至正
初，隐白鹤溪，构小室名龟巢，因以自号。郡辟教乡校，
先质后文，指授有法。浙江行省举三衢清献书院长，
乃避地吴中，挟妻子荡漾一舟。洪武初，归隐芳茂山，
年已七十。著书赋诗最富。闲居时，令诸孙高诵《原道
太极图说》《西铭篇》，以自悦教人。寿九十七卒。所著有
《辩惑编》《思贤录》《怀古录》《毗陵续志》《龟巢稿》若干卷。子
林好学，工文词，尤长书法，所著有《云樵集》《煮雪窝稿》
《延陵通记》《字学源委》。洪武中，举为新郑教谕。